Latvijas Republikas tiesībsargam

Par nepilngadīgo ārzemnieku

bez likumisko pārstāvju pavadības

tiesību nodrošināšanu

Atbildot uz Latvijas Republikas tiesībsarga (turpmāk – tiesībsargs) 2016.gada 3.oktobra vēstulē Nr.1-5/178 izklāstīto informāciju par nepilngadīgo ārzemnieku tiesību nodrošināšanu, Ministru kabinets sniedz šādu informāciju.

1. Atsaucoties tiesībsarga aicinājumam, Izglītības ministrija informē, ka saskaņā ar Izglītības likuma 3.panta pirmās daļas 6.punktu un trešo daļu tiesības uz izglītību ir citas valsts, kas nav Eiropas Savienības, Eiropas Ekonomikas zonas vai Šveices Konfederācijas pilsonis, valstspiederīgajam (turpmāk — trešās valsts valstspiederīgajam) vai bezvalstniekam, kuram ir derīga uzturēšanās atļauja Latvijas Republikā, kā arī nepilngadīgam trešās valsts valstspiederīgajam vai bezvalstniekam, kuram nav likumīga pamata uzturēties Latvijas Republikā. Izglītības likuma 55.panta 1.punktā noteikts, ka izglītojamajam ir tiesības uz valsts vai pašvaldības apmaksātu pirmsskolas izglītības, pamatizglītības un vidējās izglītības ieguvi.

Attiecībā uz vidējās izglītības ieguves iespējām vēršam uzmanību, ka tiesības iegūt vidējo izglītību ir noteiktas arī Vispārējās izglītības likuma 41.panta pirmajā daļā, proti, uzsākt vispārējās vidējās izglītības programmas apguvi ir tiesīga ikviena persona bez vecuma ierobežojuma, ja tā ieguvusi apliecību par pamatizglītību.

Savukārt Profesionālās izglītības likuma 1.panta otrās daļas 1.punktā noteikts, ka arodizglītība ir daļēja vidējās pakāpes profesionālā izglītība, kas dod iespēju iegūt otrā līmeņa profesionālo kvalifikāciju. Šī likuma 27.panta pirmajā daļā noteikts, ka profesionālās pamatizglītības un arodizglītības programmās persona tiek uzņemta bez iepriekšējās izglītības ierobežojuma un ne agrāk kā tajā kalendārajā gadā, kurā tai aprit 15 gadi.

Ievērojot minēto, kā arī Izglītības likuma 31 panta pirmajā daļā noteikto atšķirīgas attieksmes aizliegumu, nepilngadīgiem trešās valsts valstspiederīgiem vai bezvalstniekiem, kuriem nav likumīga pamata uzturēties Latvijas Republikā, tiesības uz obligāto sagatavošanu no piecu gadu vecuma pamatizglītības ieguvei, pamatizglītību, arodizglītību, kā arī vidējo izglītību tiek nodrošinātas Izglītības likumā, Vispārējās izglītības likumā un Profesionālās izglītības likumā.

Izvērtējot tiesībsarga ierosinājumu noteikt nepilngadīga patvēruma meklētāja tiesības uz bezmaksas pirmsskolas izglītību un profesionālo izglītību, vēršam uzmanību, ka atbilstoši Izglītības likuma 12.panta pirmajai daļai maksu par pirmsskolas izglītības, pamatizglītības un vidējās izglītības ieguvi valsts vai pašvaldību izglītības iestādē, kā arī valsts augstskolu vidējās izglītības iestādē sedz no valsts budžeta, pašvaldību budžetiem vai valsts augstskolu budžetiem Ministru kabineta noteiktajā kārtībā.

Izglītības likuma 17.panta pirmajā daļā noteikts, ka katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā izglītības iestādē vai tuvākajā izglītības iestādē, kas īsteno izglītības programmu valsts valodā. Atsaucoties uz Dzīvesvietas deklarēšanas likuma 6.panta pirmajā daļā noteikto, pienākums deklarēt dzīvesvietu ir:

1. Latvijas pilsonim;
2. nepilsonim;
3. Eiropas Savienības dalībvalsts, Eiropas Ekonomikas zonas valsts un Šveices Konfederācijas pilsonim un viņa ģimenes locekļiem, kuri ir saņēmuši Latvijas Republikā izdotu reģistrācijas apliecību vai pastāvīgās uzturēšanās apliecību;
4. ārzemniekam, kurš ir saņēmis Latvijas Republikā izdotu uzturēšanās atļauju;
5. bezvalstniekam, kurš ir saņēmis Latvijas Republikā izdotu uzturēšanās atļauju.

Tādējādi, ievērojot, ka patvēruma meklētāja nepilngadīgam bērnam patvēruma meklētāja uzturēšanās atļauja tiek izsniegta, ja ir pieņemts lēmums par bēgļa vai alternatīvā statusa piešķiršanu, proti, ir saņemta Latvijas Republikā izdota uzturēšanās atļauja, tad laika posmā līdz lēmuma par bēgļa vai alternatīvā statusa pieņemšanai nav attiecināms Dzīvesvietas deklarēšanas likumā noteiktais, kā arī Izglītības likuma 17.panta pirmajā daļā noteiktais, ka pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību. Papildus informējam, ka Iekšlietu ministrija ir izstrādājusi priekšlikumu grozījumiem likumprojektā “Grozījumi Patvēruma likumā”, papildinot 9.pantu ar 2. ¹ daļu, nosakot, ka patvēruma meklētāja izmitināšanas centra telpas, kas nepieciešamas patvēruma meklētāja tiesību nodrošināšanai un integrācijai tā izmitināšanas laikā, un to iekārtas Iekšlietu ministrija nodod pakalpojuma sniedzējam, kas nodrošina attiecīga pakalpojuma sniegšanu, bezatlīdzības lietošanā, kā arī sedz attiecīgo telpu uzturēšanas izdevumus. Tādējādi, lai varētu kvalitatīvi un sekmīgi nodrošināt bērnu sociālekonomisko iekļaušanu izglītības sistēmā un bērnam līdz piecu gadu vecumam nodrošināt pirmsskolas izglītību atbilstoši viņa izmitināšanas vietai – nepilngadīga patvēruma meklētāja izmitināšanas centra tuvumā esošās izglītības iestādēs, rasta iespēja sadarbībā ar pašvaldības pirmsskolas izglītības iestādi izveidot pirmsskolas izglītības grupiņu Patvēruma meklētāju izmitināšanas centrā “Mucenieki”.

Saskaņā ar Ministru kabineta 2016.gada 26.jūlija noteikumu Nr.488 “Kārtība, kādā nepilngadīgam patvēruma meklētājam nodrošina izglītības ieguves iespējas” 2.punktā noteikto patvēruma meklētājam nodrošina sagatavošanu pamatizglītības ieguvei no piecu gadu vecuma, iespēju iegūt pamatizglītību (tā, pamatojoties uz Izglītības likuma 1.panta 15.punktu, ir izglītības pakāpe, kurā notiek sagatavošanās izglītībai vidējā pakāpē vai profesionālajai darbībai, sabiedrības un cilvēka individuālajā dzīvē nepieciešamo pamatzināšanu un pamatprasmju apguve, vērtīborientācijas veidošanās un iesaiste sabiedrības dzīvē) un vispārējo vidējo izglītību saskaņā ar normatīvajiem aktiem par kārtību, kādā izglītojamie tiek uzņemti vispārējās izglītības iestādēs un atskaitīti no tām, kā arī pārcelti uz nākamo klasi.

Izvērtējot rosinājumu izstrādāt atbilstošu metodoloģiju citas valsts izglītojamo, kuri iepriekš nav ieguvuši izglītību Latvijā, mācību sasniegumu novērtēšanai, pilnveidojot Ministru kabineta 2015.gada 13.oktobra noteikumu Nr.591 “Kārtība, kādā izglītojamie tiek uzņemti vispārējās izglītības iestādēs un atskaitīti no tām, kā arī pārcelti uz nākamo klasi” 31.punktu, un tādējādi nosakot, ka izglītojamā valodas prasmes, apgūtais mācību saturs un mācību sasniegumi tiek novērtēti atbilstoši mācību sasniegumu novērtēšanas metodoloģijai, vēršam uzmanību, ka minētajā jautājumā normatīvais regulējums jau ir noteikts Ministru kabineta 2014.gada 12.augusta noteikumos Nr.468 “Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem”, kurā noteiktie mācību priekšmetu standarti no 1. līdz 9.klasei paredz mācību priekšmetu obligāto saturu un pamatprasības mācību priekšmeta apguvei, savukārt šo noteikumu 29.punktā noteikts, ka mācību sasniegumu vērtēšanas formas, metodiskos paņēmienus, pārbaudījumu apjomu, skaitu, izpildes laiku un vērtēšanas kritērijus nosaka mācību sasniegumu vērtētājs, ievērojot attiecīgā mācību priekšmeta saturu un izglītības iestādē īstenoto pamatizglītības programmu.

Papildus vēršam uzmanību, ka priekšlikums pilnveidot Ministru kabineta 2015.gada 13.oktobra noteikumu Nr.591 “Kārtība, kādā izglītojamie tiek uzņemti vispārējās izglītības iestādēs un atskaitīti no tām, kā arī pārcelti uz nākamo klasi” 31.punktu līdz 2016.gada 30.decembrim, Izglītības ministrijas ieskatā skatāms kontekstā ar Izglītības attīstības pamatnostādņu 2014.–2020.gadam īstenošanas plāna 2015.–2017.gadam *1.1.1.* *uzdevumā “Kompetenču pieejā pilnveidota vispārējās izglītības satura izstrāde un aprobācija“* plānoto jaunu pirmsskolas izglītības vadlīniju un valsts standartu pamatizglītībā (pēctecīgi arī vidējā izglītībā) izstrādi, kuru pakāpeniska ieviešana paredzēta sākot ar 2018.gada 1.septembri. Kompetenču pieejā īstenota izglītības satura izstrādes laikā ir paredzēta pedagogu profesionālā pilnveide, kurā viens no komponentiem saistāms ar mācību sasniegumu vērtēšanas formu un metodisko paņēmienu pilnveidi attiecībā uz pedagoģiskā procesa individualizāciju.

2. Atsaucoties tiesībsarga aicinājumam, Veselības ministrija ir ieplānojusi sadarbībā ar Tieslietu ministriju izvērtēt iespēju veikt izmaiņas normatīvajā regulējumā, lai nepilngadīgiem ārzemniekiem līdz viņu izceļošanai no Latvijas nodrošinātu Patvēruma likuma 11.panta otrās daļas 8.punktā noteikto medicīnisko palīdzību.

Savukārt attiecībā uz tiesībsarga vēstulē norādīto situāciju, ka persona nevar saņemt valsts apmaksātu veselības aprūpi, jo tai nav Latvijā piešķirta personas koda, skaidrojam, ka reģistrācija ģimenes ārsta pacientu sarakstā un norēķini ar ārstniecības iestādēm par sniegtajiem veselības aprūpes pakalpojumiem šobrīd tiek veikti, izmantojot veselības aprūpes pakalpojumu apmaksas norēķinu sistēmu "Vadības informācijas sistēma". Veselības aprūpes pakalpojumu saņēmēju reģistrs tiek veidots, izmantojot no Pilsonības un migrācijas lietu pārvaldes saņemto informāciju par personām atbilstoši Iedzīvotāju reģistrā norādītam šīs personas kodam. Tomēr jau šobrīd ir gadījumi, ka tiesības saņemt valsts apmaksātus veselības aprūpes pakalpojumus ir personām, kurām nav Latvijā piešķirta personas koda, piemēram, patvēruma meklētājiem. Tādēļ, lai nodrošinātu iespēju ārstniecības iestādēm saņemt samaksu no valsts budžeta līdzekļiem, Nacionālais veselības dienests līgumos ar ārstniecības iestādēm ir noteicis kārtību, kādā jāievada informācija par personām bez personas koda sniegtiem pakalpojumiem. Vienlaikus informējam, ka, atbilstoši esošajam normatīvajam regulējumam, persona, kurai ir tiesības saņemt valsts apmaksātus veselības aprūpes pakalpojumus, tai skaitā ģimenes ārsta sniegtos pakalpojumus, tos var saņemt arī bez reģistrēšanās ģimenes ārstu pacientu sarakstā.

3. Atsaucoties tiesībsarga aicinājumam, Labklājības ministrija un Iekšlietu ministrija līdz 2016.gada 30.decembrim plāno izstrādāt priekšlikumus tiesiskā regulējuma pilnveidei par kārtību, kādā tiek segti izdevumi par nepilngadīgā ārzemnieka, kurš Latvijā uzturas nelikumīgi, izmitināšanu līdz viņa izceļošanas brīdim.

Šobrīd Ministru kabineta 2016.gada 14.jūnija noteikumi Nr.370 „Kārtība, kādā no valsts budžeta līdzekļiem sedz pašvaldības izdevumus par nepilngadīgu patvēruma meklētāju izmitināšanu” nosaka kārtību, kādā Labklājības ministrija no valsts budžeta līdzekļiem sedz pašvaldības izdevumus par nepilngadīga patvēruma meklētāja bez pavadības izmitināšanu bērnu aprūpes iestādē vai audžuģimenē. Šie noteikumi nav attiecināmi uz nepilngadīgām personām, kurām ir atteikts piešķirt bēgļa vai alternatīvo statusu un kuras uzturas Latvijas Republikā līdz izceļošanas brīdim.

Ievērojot to, Labklājības ministrija š.g. novembrī plāno sasaukt sanāksmi un uzaicināt Iekšlietu ministrijas pārstāvjus, lai pārrunātu iespējamos risinājuma variantus tiesiskā regulējuma pilnveidošanai. Viens no šādiem iespējamiem risinājuma variantiem, Labklājības ministrijas ieskatā, ir izdarīt grozījumus Patvēruma likumā, kā arī Ministru kabineta 2016.gada 14.jūnija noteikumos Nr.370 „Kārtība, kādā no valsts budžeta līdzekļiem sedz pašvaldības izdevumus par nepilngadīgu patvēruma meklētāju izmitināšanu”, paredzot, ka no valsts budžeta līdzekļiem sedz pašvaldības izdevumus arī par nepilngadīgo personu bez pavadības, kuriem atteikts bēgļa vai alternatīvais statuss, izmitināšanu bērnu aprūpes iestādē vai audžuģimenē līdz viņa izceļošanas brīdim. Minētie grozījumi radīs finanšu ietekmi valsts budžetam.

# 4. Atsaucoties tiesībsarga aicinājumam, Iekšlietu ministrija informē, ka atbilstoši Imigrācijas likuma 7.pantam kārtību, kādā Latvijas Republikā ieceļo un uzturas nepilngadīgie ārzemnieki bez vecāku vai aizbildņu pavadības, nosaka Ministru kabinets. Saskaņā ar Ministru kabineta 2003.gada 16.decembra noteikumu Nr.707 “Kārtība, kādā Latvijas Republikā ieceļo un uzturas nepilngadīgi ārzemnieki bez vecāku vai aizbildņu pavadības” (turpmāk – MK noteikumi Nr.707) 14.punktu pēc nepilngadīgā ārzemnieka identitātes noskaidrošanas Valsts robežsardze informē Ārlietu ministrijas Konsulāro departamentu, kas sazinās ar nevalstiskajām organizācijām, kas uzrauga bērnu tiesību ievērošanu, un veic citus pasākumus nepilngadīga ārzemnieka nosūtīšanai uz uzņemošo valsti (tā pilsonības valsti, mītnes valsti, kurā dzīvo viņa radinieki, vai valstī, kura gatava uzņemt šo nepilngadīgo ārzemnieku un kura viņam var nodrošināt atbilstošu uzņemšanu un aprūpi). Savukārt atbilstoši minēto noteikumu 15.punktam, ja nepilngadīgais ārzemnieks, uzturoties Latvijas Republikā, ir palicis bez vecāku vai aizbildņu aprūpes, viņu ievieto tuvākajā audzināšanas iestādē, vai bāriņtiesa, Latvijas Republikas Civillikumā noteiktajā kārtībā, ieceļ tam pagaidu aizbildni uz laiku, kamēr nepilngadīgais ārzemnieks uzturas Latvijas Republikā. No minētā izriet, ka nepilngadīgajam ārzemniekam, ierodoties Latvijas Republikā bez pavadības, rūpes par to uzņemas bāriņtiesa, kas saskaņā ar Bāriņtiesu likuma 2.panta pirmo daļu kopsakarā ar 4.panta otro daļu ir novada vai republikas pilsētas pašvaldības izveidota aizbildnības un aizgādnības iestāde, kas prioritāri nodrošina bērna vai aizgādnībā esošās personas tiesību un tiesisko interešu aizsardzību. Savukārt atbilstoši minētā likuma 28. un 36.pantam bāriņtiesa arī lemj par atlīdzības izmaksu konkrētai personai par aizbildņa pienākumu pildīšanu un pabalsta izmaksu par bērna uzturēšanu, ja bērnam iecelti līdzaizbildņi.

# Kārtību, kādā nepilngadīgais tiek ievietots audžuģimenē, nosaka Ministru kabinets. Saskaņā ar Ministru kabineta 2006.gada 19.decembra noteikumu Nr.1036 “Audžuģimenes noteikumi” (turpmāk – MK noteikumi Nr. 1036) 25.punktu bērnu ievieto audžuģimenē uz laiku, kamēr bērns var atgriezties savā ģimenē. Bāriņtiesa bērna interesēs var pagarināt bērna aprūpes laiku audžuģimenē, pieņemot jaunu lēmumu. Saskaņā ar minēto noteikumu 33.punktu audžuģimenes pienākums ir nodrošināt bērnam viņa vecumam un veselības stāvoklim atbilstošus sadzīves apstākļus un aprūpi, par ko atbilstoši MK noteikumu Nr.1036 41.punktam audžuģimene saņem atlīdzību par tās pienākumu veikšanu un pabalstu bērna uzturēšanai, kuru saskaņā ar minēto noteikumu 43.punktu un saskaņā ar audžuģimenes un pašvaldības noslēgto līgumu izmaksā no tās pašvaldības budžeta līdzekļiem, kura noslēgusi līgumu ar audžuģimeni. Atbilstoši Bērnu tiesību aizsardzības likuma 67. panta astotajai daļai, ja aizbildnis vai ģimene, kurai ir nodots bārenis vai bez vecāku gādības palikušais bērns, nesaņem likumā noteiktos uzturēšanas izdevumus vai sociālo palīdzību, bērnam palīdzība nekavējoties nodrošināma no valsts budžeta līdzekļiem līdz attiecīgās pašvaldības lēmuma pieņemšanai. No valsts budžeta izmaksātie līdzekļi atmaksājami no tās pašvaldības budžeta, kurā atrodas bērna dzīvesvieta.

# Tādējādi, neatkarīgi no tā, vai bērns ir Latvijas Republikas valstspiederīgais vai ārzemnieks, tā pārstāvību nodrošina bāriņtiesa, kura lemj par nepilngadīgā izmitināšanu, tostarp audžuģimenē. Ievietojot nepilngadīgo audžuģimenē, tai pienākas atlīdzība par audžuģimenes pienākumu veikšanu, kā arī attiecīgā pašvaldība izmaksā pabalstu bērna uzturēšanai. Minētais atbilst arī Bērnu tiesību aizsardzības likuma 3.panta otrajai daļai un 1990.gada 2.septembra Apvienoto Nāciju Organizācijas Bērnu tiesību konvencijas 2.panta 1.punktam, proti, bērna tiesības un brīvības valsts nodrošina visiem bērniem bez jebkādas diskriminācijas — neatkarīgi no bērna, viņa vecāku, aizbildņu, ģimenes locekļu rases, tautības, dzimuma, valodas, partijas piederības, politiskās un reliģiskās pārliecības, nacionālās, etniskās vai sociālās izcelsmes, dzīvesvietas valstī, mantiskā un veselības stāvokļa, dzimšanas vai citiem apstākļiem.

# Saskaņā ar Patvēruma likuma 6.panta sesto daļu nepilngadīgu personu bez pavadības personiskajās un mantiskajās attiecībās patvēruma procedūras laikā pārstāv bāriņtiesa, tās iecelts aizbildnis, vai bērnu aprūpes iestādes vadītājs. Savukārt atbilstoši 7.panta piektajai daļai pēc iesnieguma par bēgļa vai alternatīvā statusa iegūšanu saņemšanas bāriņtiesa nekavējoties lemj par aizbildņa iecelšanu nepilngadīgajai personai bez pavadības, tā aprūpi primāri nodrošinot pie aizbildņa vai audžuģimenē. Saskaņā ar minētā likuma 9.panta sesto daļu nepilngadīgo personu bez pavadības, izvērtējot bērna labākās intereses, ņemot vērā ģimenes atkalapvienošanās iespēju, nepilngadīgās personas labklājību un sociālo attīstību, tās izcelsmi, aizsardzības un drošības apsvērumus, kā arī nepilngadīgās personas intereses un viedokli, var izmitināt, tostarp audžuģimenē. Izmitināšanas vietas maiņa notiek tikai gadījumos, ja tas atbilst nepilngadīgā labākajām interesēm. Atbilstoši minētā panta devītajai daļai pašvaldības izdevumus par nepilngadīgas personas bez pavadības izmitināšanu audžuģimenē sedz no Labklājības ministrijas kārtējam gadam šim mērķim piešķirtajiem valsts budžeta līdzekļiem. No minētā izriet, ka arī iesnieguma par bēgļa vai alternatīvā statusa piešķiršanu izskatīšanas laikā tiek saglabāta iepriekš noteiktā kārtība, proti, nepilngadīgo ārzemnieku bez pavadības personiskās un mantiskās intereses pārstāv bāriņtiesa, kas lemj par tā izmitināšanu un attiecīgi arī uzturēšanas izdevumu segšanu.

# Saskaņā ar Patvēruma likuma 10.pantu personai attiecībā uz kuru pieņemts lēmums par atteikumu piešķirt bēgļa vai alternatīvo statusu, izsniedz izbraukšanas rīkojumu vai pieņem lēmumu par piespiedu izraidīšanu Imigrācijas likumā noteiktajā kārtībā, izņemot gadījumu, kad tai ir cits likumiskais pamats uzturēties Latvijas Republikā. Atbilstoši Imigrācijas likuma 49.pantam izbraukšanas rīkojuma darbību var apturēt, ja ir mainījušies apstākļi, kas bija par pamatu administratīvā akta izdošanai, ja izraidīšana ir pretrunā Latvijas Republikas starptautiskajām saistībām vai humānu apsvērumu dēļ. Atbilstoši MK noteikumu Nr.707 20.punktam, ja nepilngadīgā ārzemnieka nosūtīšana uz uzņemošo valsti apdraud tā dzīvību vai veselību, humānu apsvērumu dēļ Pilsonības un migrācijas lietu pārvalde pieņem lēmumu izsniegt tam termiņuzturēšanās atļauju (līdz situācijas maiņai uzņemošajā valstī). Saskaņā ar Imigrācijas likuma 50.8 panta otro daļu izraidīšanas (izbraukšanas rīkojums, piespiedu izraidīšana) procedūras laikā nepilngadīgo ārzemnieku bez pavadības personiskajās un mantiskajās interesēs pārstāv bāriņtiesa, tās iecelts aizbildnis vai bērna aprūpes iestādes vadītājs.

# Tādējādi, ja nepilngadīgajam ārzemniekam bez pavadības tiek atteikts piešķirt bēgļa vai alternatīvo statusu Latvijas Republikā, jo netiek izpildīti Patvēruma likuma VII nodaļā noteiktie kritēriji, bāriņtiesa joprojām turpina pārstāvēt nepilngadīgo tā personiskajās un mantiskajās interesēs, tostarp kopā ar pašvaldību, kurā uzturas bērns atbilstoši Bērnu tiesību aizsardzības likuma 66.panta otrajai un trešajai daļai nodrošina nepilngadīga ārzemnieka bez pavadības izmitināšanu un izdevumu segšanu par šo pienākumu īstenošanu. Atteikums piešķirt bēgļa vai alternatīvo statusu, izbraukšanas rīkojuma izsniegšana neatceļ MK noteikumu Nr.1036 25. un 41. punktu, kā arī Bērnu tiesību aizsardzības likuma 3. panta otro daļu. Līdz ar to arī izbraukšanas rīkojuma apturēšana, kas tieši atbilst nepilngadīgā labākajām interesēm, nemaina iepriekš noteikto kārtību.

# Neskatoties uz minēto, MK noteikumu Nr.707 26.punkts nosaka, ka uz nepilngadīgo ārzemnieku neattiecas citos normatīvajos aktos noteiktās sociālās garantijas, kas paredzētas bez vecāku gādības palikušajiem bērniem. Ievērojot, ka nepilngadīgā pārstāvību un interešu aizsardzību neatkarīgi no tā tiesiskā statusa vai citiem kritērijiem nodrošina bāriņtiesa, līdz ar to jautājumu attiecībā uz nepilngadīgo ārzemnieku bez vecāku pavadības izmitināšanu un attiecīgo uzturēšanas izmaksu segšanu izlemšana, kā arī nepieciešamā tiesiskā regulējuma pilnveide attiecas uz bērnu un ģimenes tiesību politiku, kuras īstenošana atbilstoši Ministru kabineta 2004. gada 27. janvāra noteikumu Nr.49 “Labklājības ministrijas nolikums” 4.1., 5.2.11., 5.2.13. apakšpunktam, kā arī Bērnu tiesību aizsardzības likuma 62.pantam, ietilpst Labklājības ministrijas kompetencē. Iekšlietu ministrijas kompetenci attiecībā uz jautājumiem, kas skar bērnu un ģimenes tiesības, nosaka Bērnu tiesību aizsardzības likuma 64.pants, proti, Iekšlietu ministrija izstrādā trīs gadu programmas projektu noziedzīgu nodarījumu novēršanai, kurus veic nepilngadīgie, un organizē Valsts policijas apmācības darbā ar nepilngadīgajiem, kā arī veic pasākumus, lai novērstu bērnu nelikumīgu pārvietošanu pāri valsts robežai.

# Nepilngadīga ārzemnieka ģimenes locekļu meklēšanu nosaka:

1. Bērnu tiesību aizsardzības likuma 74.panta otrā daļa, kas paredz, ka nepilngadīgā ārzemnieka bez pavadības, kam piešķirts bēgļa vai alternatīvais statuss, ģimenes locekļu meklēšanu īsteno bāriņtiesa sadarbībā ar pašvaldības sociālo dienestu, kā arī imigrācijas iestādēm (Valsts robežsardzi un Pilsonības un migrācijas lietu pārvaldi);
2. Imigrācijas likuma 50.8 panta trešā daļa atbilstoši kurai Valsts robežsardze ar Ārlietu ministrijas Konsulārā departamenta starpniecību sazinās ar attiecīgās valsts diplomātisko vai konsulāro pārstāvniecību, nevalstiskajām organizācijām, kuras uzrauga bērnu tiesību ievērošanu šajā valstī, un veic citus nepieciešamos pasākumus, lai nodrošinātu nepilngadīga ārzemnieka nodošanu ģimenes loceklim, likumiskajam pārstāvim, pārstāvim, kas uzrauga bērnu tiesību ievērošanu valstī, vai iestādes pārstāvim, kas nodrošina bērna ievietošanu piemērotā uzņemšanas iestādē, proti, veic nepilngadīga ārzemnieka bez pavadības ģimenes locekļu, aizbildņu meklēšanu;
3. Ministru kabineta 2011.gada 21.jūnija noteikumu Nr.454 „Noteikumi par ārzemnieka piespiedu izraidīšanu, izceļošanas dokumentu un tā izsniegšanu” 12.6. apakšpunkts paredz, ka, veicot nepilngadīga ārzemnieka bez pavadības piespiedu izraidīšanu konvoja pavadībā, tiek vērtēta iespēja to nodot ģimenes loceklim, likumiskajam pārstāvim vai specializētās iestādes pārstāvim, vispirms veicot attiecīgo ģimenes locekļu meklēšanas pasākumus, kurus īsteno Valsts robežsardze. Ņemot vērā minēto noteikumu 9.punktā ietverto pienākumu Valsts robežsardzei pēc iespējas ātrākā laika posmā veikt pasākumus ārzemnieka piespiedu izraidīšanai, ģimenes locekļu meklēšana tiek organizēta nekavējoties pēc informācijas iegūšanas par nepilngadīga ārzemnieka radinieku vai likumiskā pārstāvja atrašanās vietu (pamatojoties uz nepilngadīgā ārzemnieka sniegto informāciju vai informāciju, kas saņemta no Ārlietu ministrijas Konsulārā departamenta);
4. MK noteikumu Nr.707 8. punkts paredz, ka pirms nepilngadīgā ārzemnieka, kura identitāte nav zināma, ieceļošanas Latvijas Republikā, Valsts robežsardze sazinās ar kompetento iestādi, kura atrodas nepilngadīgā ārzemnieka pilsonības valstī, mītnes valstī vai valstī, kurā dzīvo tā radinieki, vai valstī, kura ir gatava uzņemt nepilngadīgo ārzemnieku un kura tam var nodrošināt atbilstošu uzņemšanu un aprūpi – īsteno nepilngadīga ārzemnieka bez pavadības ģimenes locekļu, aizbildņa meklēšanu. Atbilstoši minēto noteikumu 14. un 17.–19.punktam Valsts robežsardze sadarbībā ar Ārlietu ministrijas konsulāro departamentu veic pasākumus nepilngadīga ārzemnieka, kas atrodas Latvijas Republikā identitātes noskaidrošanai;
5. Patvēruma likuma 7.panta pirmā daļa, kas paredz, ka Valsts robežsardze pēc iesnieguma par bēgļa vai alternatīvā statusa iegūšanu saņemšanas vai patvēruma meklētāja uzņemšanas ne vēlāk kā triju darbdienu laikā reģistrē iesniegumu, iegūst katra vismaz 14 gadus veca patvēruma meklētāja pirkstu nospiedumus, lai noteiktu tā identitāti, kā arī identificē patvēruma meklētāju un noskaidro tā valstspiederību. Atbilstoši minētā likuma 5.panta sestajai daļai dalībvalsts noteikšanai, kura ir atbildīga par trešās valsts valstspiederīgā vai bezvalstnieka starptautiskās aizsardzības pieteikuma izskatīšanu, kā arī patvēruma meklētāja identitātes noskaidrošanai tiek izmantota Patvēruma meklētāju informācijas sistēma un Eurodac centrālā daktiloskopiskā datubāze atbilstoši Ministru kabineta 2016.gada 17.maija noteikumiem Nr.296 “Patvēruma meklētāju pirkstu nospiedumu informācijas sistēmas noteikumi”;
6. Patvēruma likuma 7.panta piektā daļa nosaka, ka pēc tam, kad iesniegumu par bēgļa vai alternatīvā statusa iegūšanu iesniegusi nepilngadīga persona bez pavadības, bāriņtiesa kopā ar pašvaldības sociālo dienestu, Valsts robežsardzi un Pilsonības un migrācijas lietu pārvaldi nekavējoties veic pasākumus, lai meklētu nepilngadīgās personas ģimenes locekļus, un noskaidro, kādas ir iespēju attiecīgajai personai atgriezties ģimenē;
7. Patvēruma likuma 23.pants paredz, ka Valsts robežsardze veic pārrunas un sākotnējo interviju ar patvēruma meklētāju, lai noskaidrotu tā individuālo situāciju (arī informāciju par ģimenes locekļiem, aizbildni), par kuru minētajā likumā noteiktajos termiņos paziņo Pilsonības un migrācijas lietu pārvaldei.

Ievērojot minēto, nepilngadīga ārzemnieka bez pavadības ģimenes locekļu meklēšana tiek īstenota arī pirms jautājuma par starptautiskās aizsardzības piešķiršanu nepilngadīgajam ārzemniekam, kā arī pirms pirmreizējās intervijas īstenošanas patvēruma meklētāja iesnieguma par bēgļa vai alternatīvā statusa piešķiršanu izskatīšanas procedūras laikā. Kārtība (tostarp kompetentie subjekti un termiņi darbību veikšanai, informācijas apmaiņai) nepilngadīga ārzemnieka bez vecāku pavadības ģimenes locekļu meklēšanai vispusīgi tiek nodrošināta spēkā esošā normatīvā regulējuma ietvaros, līdz ar to papildus tiesiskā regulējuma – Imigrācijas likuma un Patvēruma likuma – pilnveide šobrīd nav nepieciešama.

Bāriņtiesu speciālistu apmācības nepilngadīgo ārzemnieku ģimenes locekļu meklēšanā starptautiskā līmenī, kā arī sadarbības īstenošana ar Ārlietu ministrijas Konsulāro departamentu, Pilsonības un migrācijas lietu pārvaldi, nevalstiskajām un starptautiskajām organizācijām neskar tiesiskā regulējuma – Imigrācijas likuma un Patvēruma likuma – darbības jomu.

Valsts bērnu tiesību aizsardzības inspekcija (turpmāk – inspekcija) līdz 2016.gada 30.decembrim plāno izstrādāt un sniegt bāriņtiesām metodisko palīdzību attiecībā uz nepilngadīgo ārzemnieku ģimenes locekļu meklēšanu. Saskaņā ar inspekcijas sniegto informāciju bāriņtiesu kompetence nevar tik skatīta atrauti no šo jautājumu risināšanā iesaistīto iestāžu kompetenču un funkciju detalizētas noskaidrošanas, īstenotās prakses apzināšanas un objektīvas izvērtēšanas, lai metodiskajos ieteikumos sniegtu vadlīnijas un risinājumus kā vislabākajā veidā tiktu īstenotas likumu normas. Inspekcija š.g. novembrī plāno organizēt diskusiju, pieaicinot piedalīties Iekšlietu ministrijas Valsts robežsardzes Galvenās pārvaldes Dienesta organizācijas pārvaldes Atgriešanās un patvēruma meklētāju lietu nodaļas pārstāvi, kā arī Tieslietu ministrijas un tiesībsarga biroja pārstāvi, lai pārrunātu iestāžu savstarpējās sadarbības modeli darbā ar nepilngadīgiem ārvalstniekiem.

Ņemot vērā to, ka kvalitatīva metodiskā materiāla, kas būtībā paredz iesaistīto institūciju savstarpējo sadarbību un koordinētu rīcību, izstrāde, kā arī tā saskaņošana ar iesaistītajām institūcijām, ir laikietilpīgs process, tad inspekcijai, iespējams, būs nepieciešams ilgāks laika posms, bet ne ilgāk kā 2017.gada pirmais ceturksnis. Inspekcija individuāli iesaistīsies katras konkrētās situācijas risināšanā sadarbībā ar kompetentajām institūcijām, tai skaitā, bāriņtiesām.

5. Atsaucoties tiesībsarga aicinājumam, Ārlietu ministrija informē, ka saskaņā ar 1963.gada Vīnes konvencijas par konsulārajiem sakariem 5.panta nosacījumiem, kā arī Diplomātiskā un konsulārā dienesta likuma 2.panta pirmajā daļā noteiktajiem diplomātiskā un konsulārā dienesta uzdevumiem, tiek nodrošināta Latvijas Republikas pilsoņu, nepilsoņu un bezvalstnieku (apatrīdu), kam ir pastāvīgās uzturēšanās atļauja Latvijas Republikā, interešu aizsardzība ārvalstīs un konsulāro funkciju veikšana attiecībā uz šīm personām. Savukārt Konsulārā reglamenta 11.panta pirmā daļa nosaka konsulārās amatpersonas pienākumu ārvalstīs aizstāvēt personu, kam ir Latvijas pase, intereses. Savukārt nepilngadīgu ārvalstnieku ģimenes locekļu meklēšanā ārlietu dienesta iesaiste ir saistāma nevis ar konsulārās palīdzības sniegšanas pasākumiem, bet gan ar Latvijas un ārvalstu iestāžu savstarpējas saziņas nodrošināšanu. Līdz ar to iesaiste nepilngadīgu ārzemnieku ģimenes locekļu meklēšanā ievērojami atšķiras no darbībām, kas būtu veicamas attiecībā uz Latvijas Republikas valstspiederīgajiem.

Diplomātiskā un konsulārā dienesta uzdevumos ietilpst Latvijas Republikas valsts institūciju starptautisko sakaru koordinēšana, kā to nosaka Diplomātiskā un konsulārā dienesta likuma 2.panta otrā daļa. Nepilngadīgu ārvalstnieku ģimenes locekļu meklēšanai nepieciešamā ārlietu dienesta iesaiste šajā jomā, kā jau iepriekš norādīts, ir reglamentēta Imigrācijas likuma 50.8 panta trešajā daļa un MK noteikumu Nr.707 14. un 17.-19. punktos. Šajā kontekstā Ārlietu ministrija sniedz atbalstu atbildīgajām Latvijas Republikas institūcijām informācijas nodošanā ārvalstīm ar oficiālu notu palīdzību vai kontaktu izveidē ar kompetentajām ārvalsts institūcijām. Papildus norādāms, ka Eiropas Savienības ietvaros šī sadarbība būtu veicama tieši arī starp kompetentajām iestādēm. Tāpat Latvijas Republikas atbildīgās iestādes informācijas apmaiņas paātrināšanai var nepastarpināti vērsties ar informācijas pieprasījumiem Latvijā akreditētās ārvalstu diplomātiskajās un konsulārajās pārstāvniecībās.

Tādējādi, apzinoties jautājumu, kas saistīti ar nepilngadīgu ārzemnieku iespējami ātrāku atgriešanos ģimenē, nozīmīgumu personu pamattiesību garantēšanas kontekstā, Ārlietu ministrija ir gatava savas kompetences un pilnvaru ietvaros sadarboties ar šajā jomā atbildīgajām Latvijas iestādēm tām nepieciešamajos formātos.

Ministru prezidents M.Kučinskis

Arkle 67047944

olita.arkle@izm.gov.lv

Celmiņa, 67021615,

inese.celmina@lm.gov.lv

Ozoliņa 67876087

ruta.ozolina@vm.gov.lv

Rudzīte 67219003

liva.rudzite@iem.gov.lv

Dagnija Lāce-Ate.

dagnija.lace@mfa.gov.lv